[pic] | EUROOPA KOMISJON |

Brüssel 7.1.2011

KOM(2010) 807 lõplik

2010/0392 (NLE)

Ettepanek:

NÕUKOGU OTSUS

Venezuela Bolívari Vabariigi lipu all sõitvate kalalaevade juurdepääsu kohta Prantsuse Guajaana departemangu rannikulähedasele majandusvööndile

SELETUSKIRI

1. ETTEPANEKU TAUST

Venezuela lipu all sõitvatel kalalaevadel on mitu aastakümmet olnud lubatud püüda kala Prantsusmaa ülemeredepartemangu Guajaana majandusvööndis. Nõukogu 29. septembri 2008. aasta määruses (EÜ) nr 1006/2008 (kalapüügilubade määrus),[1] eriti selle artiklis 21 on aga sätestatud, et kolmandate riikide laevadele ELi vetes kalapüügiks loa andmisel eeldatakse rahvusvahelise lepingu olemasolu. Võttes arvesse, et EL ei ole Venezuelaga rahvusvahelist kalanduskokkulepet sõlminud, ei ole praegune toimimisviis nimetatud määrusega kooskõlas.

Arvestades kõnealuse kalapüügi majanduslikku ja sotsiaalset tähtsust, pidasid nõukogu ja komisjon selle järsku katkestamist siiski sobimatuks. Seepärast on nõukogu 14. jaanuari 2010. aasta määruse (EL) nr 53/2010 (lubatud kogupüügi ja kvootide määrus)[2] VIII lisas sätestatud teatava arvu püügilubade eraldamine Venezuela laevadele, mis tegutsevad Prantsuse Guajaana vetes. Samal ajal teatasid nõukogu ja komisjon, et olukord, mis on seotud Venezuela laevade lossimisega Prantsuse Guajaana sadamates, tuleb seaduspärastada enne 31. detsembrit 2010, ja et vastasel korral ei uuendata Venezuela laevade litsentse[3].

2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED

Mitte ükski ELi kalalaevade käitaja ei ole vastanud Prantsuse ametiasutuste kutsele teatada huvist osaleda konkursil kalapüügiks kõnealuses piirkonnas, mille nad saatsid 2010. aasta lõpus kõigile liikmesriikidele. Venezuela kalalaevade käitajad seevastu aga on teatanud huvist jätkata tegevust Prantsuse Guajaana vetes. Nende laevade saagi lossimine ja töötlemine Prantsuse Guajaana sadamates aitab kohalikul elanikkonnal elatist hankida ja varustada kohalikku tööstust kalandustoodetega.

Keskkonnamõjudest rääkides tuleb märkida, et olemasolevate teaduslike aruannete põhjal ei ohusta ülepüük praegu kalavarusid, mida kõnealused laevad püüavad. Ilmselt on siiski vaja kehtestada mehhanism, mille abil nõukogu saaks ülepüügi vältimist silmas pidades igal aastal kindlaks määrata Venezuela laevadele eraldatavad püügivõimalused.

3. ETTEPANEKU ÕIGUSLIK KÜLG

Venezuela laevadele püügilubade andmine ei ole siiamaani Venezuelale kaasa toonud mingeid kohustusi Euroopa Liidu ees, välja arvatud need, mida kohaldatakse kalandusettevõtjate suhtes ja mis hõlmavad ELi vetes kehtivate kalapüügieeskirjade nõuetekohast järgimist ning kohustust lossida osa saagist Guajaana sadamates. Nimetatud asjaolude tõttu ning kõnealuse kalapüügi piiratud ulatust arvesse võttes näib täiemahulise kalanduskokkuleppe sõlmimine Venezuela ja ELi vahel ebaproportsionaalsena.

Selle asemel täidab kalanduskokkuleppega sama eesmärki Euroopa Liidu Nõukogu ühepoolne kavandatav deklaratsioon Euroopa Parlamendi nõusolekul, millega nõustutakse andma Venezuela laevadele kalapüügilube. Tuleb märkida, et tuumakatsetuste kohtuasjas[4] on Rahvusvaheline Kohus väitnud, et rahvusvahelise õiguse subjekti ühepoolne deklaratsioon võib teatud tingimustes tuua asjaomastele pooltele kaasa rahvusvahelised õigused ja kohustused ning seega võidakse seda siduda rahvusvaheliste lepingutega.

4. MÕJU EELARVELE

Ettepanek ei mõjuta ühenduse eelarvet.

2010/0392 (NLE)

Ettepanek:

NÕUKOGU OTSUS

Venezuela Bolívari Vabariigi lipu all sõitvate kalalaevade juurdepääsu kohta Prantsuse Guajaana departemangu rannikulähedasele majandusvööndile

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 43 koostoimes artikli 218 lõike 6 punktiga a,

võttes arvesse Euroopa Komisjoni ettepanekut,

võttes arvesse Euroopa Parlamendi nõusolekut

ning arvestades järgmist:

1. Vastavalt kalavarude kaitse- ja majandamise süsteemile, mille on kehtestanud Euroopa Liit, on Venezuela Bolívari Vabariigi lipu all sõitvad kalalaevad mitu aastakümmet püüdnud kala Prantsuse Guajaana departemangu majandusvööndis.

2. Prantsuse Guajaana departemangus asuv töötlev tööstus sõltub kõnealuste laevade lossitavast saagist.

3. Tuleks tagada nende tegevuste jätkumine, andes rahvusvahelise juurdepääsuloa asjaomastele kolmanda riigi laevadele tingimusel, et need järgivad ELi õigusaktidega kehtestatud piiranguid, mis on kavandatud kõnealuse piirkonna kalavarude kaitseks ja selleks, et tagada asjaomase töötleva tööstuse varustamine toorainega,

ON VASTU VÕTNUD KÄESOLEVA OTSUSE:

Artikkel 1

Avaldus Venezuela Bolívari Vabariigi lipu all sõitvate kalalaevade juurdepääsu kohta Prantsuse Guajaana departemangu rannikulähedasele majandusvööndile kiidetakse Euroopa Liidu nimel heaks.

Avalduse tekst on lisatud käesolevale otsusele.

Artikkel 2

Nõukogu eesistujal on õigus määrata isik(ud), kes on volitatud käesolevast avaldusest teatama Venezuela Bolívari Vabariigile.

(koht), (kuupäev),

Nõukogu nimel

eesistuja

LISA

Nõusoleku avaldus

Venezuela Bolívari Vabariigi lipu all sõitvate kalalaevade juurdepääsu kohta Prantsuse Guajaana departemangu rannikulähedasele majandusvööndile

1. Vastavalt järgnevalt sätestatud tingimustele lubatakse Venezuela Bolívari Vabariigi lipu all sõitvatel piiratud arvul kalalaevadel püüda kala Prantsuse Guajaana departemangu majandusvööndi rannikulähedases osas, mis asub rohkem kui 12 meremiili kaugusel lähtejoontest.

2. Venezuela Bolívari Vabariigi lipu all sõitvad püügiloaga kalalaevad järgivad punktis 1 osutatud piirkonnas kala püüdes Euroopa Liidu asjakohaseid õigusakte, mis on seotud kalavarude kaitse ja majandamisega, ning kõiki kõnealuses piirkonnas kalandustegevust reguleerivaid Euroopa Liidu eeskirju ja õigusakte.

3. Eelkõige järgivad Venezuela Bolívari Vabariigi lipu all sõitvad püügiloaga kalalaevad kõiki asjaomaseid Euroopa Liidu eeskirju ja õigusakte, milles määratakse muu hulgas kindlaks, milliseid kalavarusid võib püüda, püügiloaga kalalaevade maksimaalne arv ja kui suur osa saagist tuleb lossida Prantsuse Guajaana sadamates.

4. Ilma et see piiraks üksikute Venezuela Bolívari Vabariigi lipu all sõitvate kalalaevade lubade tühistamist asjakohaste eeskirjade ja õigusaktide rikkumise korral, võib käesoleva konkreetse juurdepääsukorra igal ajal lõpetada ühepoolse avaldusega Euroopa Liidu nimel.

[1] ELT L 286, 29.10.2008, lk 33.

[2] ELT L 21, 26.1.2010, lk 1.

[3] Nõukogu dokument 5032/10, 12.1.2010, nr 23.

[4] Tuumakatsetused (Uus Meremaa v. Prantsusmaa) , kohtuotsus, I.C.J. Reports 1974, lk 457, punkt 46.